
	1. ՀՀ ֆինանսների նախարարություն
	28.07.2026թ․

	
	N 03/26-2/20384-2026

	Այս կապակցությամբ առաջարկում ենք ՝
- նախագծի 1-ին կետում «2-րդ ենթակետի 2-րդ նախադասությունը» բառերը փոխարինել «2-րդ ենթակետի պահանջները» բառերով, նկատի ունենալով, որ պայմանագրով սահմանված աշխատանքների կատարման ժամկետն արդեն իսկ լրացել է, իսկ ավելացվող աշխատանքների ծավալի չափը գերազանցում է պայմանագրի գնի 10 տոկոսը,	
- որպես ավելորդ դրույթ հանել աշխատանքների կատարման նոր վերջնաժամկետի սահմանմանը վերաբերող կարգավորումը, նկատի ունենալով, որ եթե պայմանագրի ժամկետի երկարաձգումը պայմանավորված է աշխատանքների ծավալների ավելացմամբ, ապա պատվիրատուն համաձայնագիր կնքելու միջոցով՝  ինքնուրույն կարող է սահմանել աշխատանքների կատարման նոր ժամկետ: Հակառակ դեպքում անհրաժեշտ է առաջնորդվել պայմանագրի 3.1.2 կետով, համաձայն որի պատվիրատուն իրավունք ունի կապալառուի կողմից պայմանագրի 1.3 կետում նշված ժամկետի (ներառյալ օրացուցային գրաֆիկի) խախտման դեպքում իր հայեցողությամբ սահմանել աշխատանքի կատարման նոր ժամկետ և պահանջել կապալառուից վճարելու պայմանագրի 6.2 կետով նախատեսված տույժը: Անհրաժեշտ է նկատի ունենալ նաև, որ լրացուցիչ աշխատանքների կատարման համար ժամկետի սահմանումը չի ազատում պայմանագրով սահմանված աշխատանքների կատարման ժամկետների ուշացումների մասով տույժերի և/կամ տուգանքների հաշվարկումից, 
- նախագծի ընդունումը հիմնավորող փաստաթղթում բացահայտել՝
•	թե երբ է ի հայտ եկել լրացուցիչ աշխատանքների ձեռքբերման անհրաժեշտությունը, նկատի ունենալով, որ այլ հավասար պայմաններում աշխատանքները պետք է ավարտված լինեին 2025թ. ընթացքում.
•	լրացուցիչ աշխատանքների ֆինանսավորման աղբյուրը, ինչի հիման վրա հնարավոր կլինի նախագծի վերաբերյալ ներկայացնել հիմնավորված դիրքորոշում, հաշվի առնելով, որ ՀՀ 2026թ․ պետական բյուջեով ՀՀ Արմավիրի մարզի Փարաքար բնակավայրի մարզադպրոցի կառուցման նպատակով գումար նախատեսված չէ։
	Ընդունվել է ի գիտություն
ՀՀ ԿԳՄՍ նախարարությունը Նախագիծը հանձնարարականով ստանալուց հետո ամբողջությամբ լրամշակել է այն:

	2. ՀՀ արդարադատության նախարարություն
	24.07.2026թ.

	
	N /27.3.3/39357-2026

	Այս կապակցությամբ հարկ է նկատի ունենալ, Նախագծին կից ներկայացված հիմնավորումը, որի մեջ նշվել է՝ Նախագծի ընդունման անհրաժեշտությունը բխում է մեկնարկած շինարարական աշխատանքներն անխոչընդոտ, ամբողջական ծավալով և պատշաճ կերպով իրականացնելու նպատակից։ Քանի որ Պայմանագրով սահմանված աշխատանքների կատարման սկզբնական վերջնաժամկետը լրացել է, իսկ ՀՀ կառավարության 2017 թվականի մայիսի 4-ի N 526-Ն որոշմամբ հաստատված կարգի 56-րդ կետի 2-րդ ենթակետի պահանջների ուժով ժամկետանց պայմանագրերում ծավալների ավելացում կամ ժամկետի երկարաձգում չի թույլատրվում, առաջացել է իրավական խոչընդոտ, ինչն անհնարին է դարձնում լրացուցիչ ի հայտ եկած աշխատանքների իրականացումն ու օբյեկտի վերջնական ավարտը։ Ուստի, ստեղծված իրավիճակում ծրագրի անխաթար ընթացքն ապահովելու միակ իրավական ճանապարհը ՀՀ կառավարության առանձին որոշմամբ համապատասխան թույլտվության տրամադրումն է։
Այսպիսով Հայաստանի Հանրապետության կառավարության 2017 թվականի մայիսի 4-ի N 526-Ն որոշման 56-րդ կետի 2-րդ ենթակետը սահմանում է, որ արգելվում է պայմանագրում, իսկ եթե պայմանագրի գինը գործոնային է, ապա նաև այդ պայմանագրին կից հաջորդող յուրաքանչյուր տարիներին կնքված համաձայնագրում կատարել այնպիսի փոփոխություններ, որոնք հանգեցնում են գնվող ապրանքների, աշխատանքների և ծառայությունների ծավալների կամ ձեռք բերվող գնման առարկաների միավորի գնի կամ պայմանագրի գնի արհեստական փոփոխման: Արհեստական են համարվում հետևյալ փոփոխությունները` Պայմանագրով նախատեսված աշխատանքների կամ ծառայությունների ծավալների ավելացումը, որը գերազանցում է պայմանագրի ընդհանուր գնի տասը տոկոսը, բացառությամբ սույն կարգի 23-րդ կետի 4-րդ ենթակետով հաստատված ցանկում ներառված գնումների: Պայմանագրով նախատեսված աշխատանքների կամ ծառայությունների ծավալները կարող են ավելանալ միայն պայմանագրով աշխատանքի կատարման կամ ծառայության մատուցման համար սահմանված ժամկետում։
Նույն կետի 4-րդ ենթակետի համաձայն՝ պայմանագրով, ներառյալ փուլային ձևով նախատեսված ապրանքների մատակարարման, աշխատանքների կատարման կամ ծառայությունների մատուցման համար սահմանված ժամկետը մեկ անգամ` մինչև երեսուն օրացուցային օրվանից ավելի ժամկետով երկարաձգելը, բայց ոչ ավելի, քան պայմանագրով սահմանված ժամկետն է, բացառությամբ պետական գաղտնիք պարունակող` ռազմական կարիքների բավարարման նպատակով, արտադրանքի նոր տեսակների հեռանկարային մշակման, գիտահետազոտական և փորձակոնստրուկտորական աշխատանքների գնումների դեպքերի: Ընդ որում, սույն ենթակետում նախատեսված ժամկետը կարող է երկարաձգվել՝ մինչև պայմանագրով ի սկզբանե սահմանված ժամկետը լրանալը` պայմանագրի կողմի առաջարկության առկայության դեպքում, պայմանով, որ պատվիրատուի մոտ չի վերացել գնման առարկայի օգտագործման պահանջը, իսկ առաջարկությունը ներկայացվել է ոչ ուշ, քան պայմանագրով ի սկզբանե սահմանված ժամկետը լրանալուց առնվազն 7 օրացուցային օր առաջ։
Միաժամանակ, Նախագծով նախատեսվում է սահմանել աշխատանքների կատարման նոր վերջնաժամկետ, մինչդեռ վերոնշյալ դրույթների վերլուծությունից բխում է, որ ժամկետի երկարաձգումը կարող է կատարվել մինչև պայմանագրով ի սկզբանե սահմանված ժամկետի լրանալը՝ պայմանագրի կողմի առաջարկության առկայության դեպքում, իսկ առաջարկությունը պետք է ներկայացված լինի պայմանագրով ի սկզբանե սահմանված ժամկետը լրանալուց առնվազն 7 օրացուցային օր առաջ։ Տվյալ դեպքում, Նախագծով չի նախատեսվում նշված դրույթը չկիրառելու և այլ պայման նախատեսելու վերաբերյալ կարգավորում, ինչի արդյունքում առաջանում է հակասություն նշված պահանջի հետ։ Բացի այդ, պարզ չէ, թե ինչ ժամկետով է նախատեսվում թույլատրել երկարաձգել աշխատանքների կատարումը։ 
Վերոգրյալի հետ մեկտեղ հարկ է անդրադառնալ ՀՀ քաղաքացիական օրենսգրքի 441-րդ հոդվածի 3-րդ մասին, որով սահմանված է, որ օրենքով կամ պայմանագրով կարող է նախատեսվել, որ պայմանագրի գործողության ժամկետի ավարտով դադարում են կողմերի պարտավորությունները: Պայմանագիրը, որում բացակայում է նման պայմանը, գործում է մինչև դրանով որոշված պարտավորության կատարման ավարտը։
	Սույն դեպքում պայմանագրի բովանդակությանը ծանոթանալու հնարավորության բացակայության պայմաններում հայտնում ենք, որ պայմանագրի գործողության ժամկետի ավարտով կողմերի պարտավորությունների դադարման պայման նախատեսված չլինելու պարագայում՝ պայմանագիրը կշարունակի գործել մինչև նշված պարտավորության ավարտը, հետևաբար՝ առկա կլինի նաև պայմանագիրը երկարաձգելու հնարավորություն և կողմերը կարող են լուծել խնդիրը՝ պայմանագրում փոփոխություն կատարելու միջոցով։
Բացի այդ, հարկ է նկատի ունենալ, որ Նախագծով նախատեսվում է պայմանագրի գինը 449,386,728 ՀՀ դրամից սահմանել 503,456,981 ՀՀ դրամ, որի արդյունքում պայմանագրի արժեքն ավելանում է 10․74 տոկոսով։ Այս առումով հարկ է արձանագրել, որ Նախագծով նախատեսվում է չկիրառել միայն ՀՀ կառավարության 2017 թվականի մայիսի 4-ի N 526-Ն որոշմամբ հաստատված կարգի 56-րդ կետի 2-րդ ենթակետի երկրորդ նախադասությունը, մինչդեռ նույն ենթակետի առաջին նախադասությունից բխում է, որ պայմանագրով նախատեսված աշխատանքների կամ ծառայությունների ծավալների ավելացումը, որը գերազանցում է պայմանագրի ընդհանուր գնի տասը տոկոսը, համարվում է պայմանագրի արհեստական փոփոխություն, ինչն արգելվում է։
Վերոգրյալ դիտարկումները հաշվի առնելով՝ գտնում ենք, որ Նախագիծն ունի լրացուցիչ հիմնավորման և վերանայման կարիք։
2. Նախագծի նախաբանում կիրառված «Ղեկավարվելով «Նորմատիվ իրավական ակտերի մասին» օրենքի 33-րդ և 34-րդ հոդվածներով և» բառերն անհրաժեշտ է հանել՝ նկատի ունենալով, որ Նախագծով որևէ իրավական ակտում չի նախատեսվում կատարել փոփոխություն կամ լրացում։
3․ Նախագծի 1-ին կետում կիրառված «ՀՀ» բառերն անհրաժեշտ է վերանայել՝ հիմք ընդունելով «Նորմատիվ իրավական ակտերի մասին» օրենքի 21-րդ հոդվածի 2-րդ մասը, համաձայն որի՝ արգելվում են նորմատիվ իրավական ակտում կատարել բառերի կամ տերմինների անհարկի կրճատումներ, ինչպես նաև բառերի կամ տերմինների հապավումներ:
	Ընդունվել է ի գիտություն
ՀՀ ԿԳՄՍ նախարարությունը Նախագիծը հանձնարարականով ստանալուց հետո ամբողջությամբ լրամշակել է այն:


	3. Հայաստանի տարածքային զարգացման հիմնադրամ
	24.07.2026թ.

	
	N Ե/01/2569-26

	Ի պատասխան ՀՀ փոխվարչապետի 20․07․2026 թվականի թիվ 03.1/03.62/24514-2026 հանձնարարականի՝ հայտնում ենք, որ Հայաստանի տարածքային զարգացման հիմնադրամը «Գնման պայմանագրում փոփոխություն կատարելու թույլտվություն տալու մասին» ՀՀ կառավարության որոշման նախագծի վերաբերյալ առարկություններ և դիտողություններ չունի։
	Ընդունվել է ի գիտություն

	4. ՀՀ վարչապետի աշխատակազմի իրավաբանական վարչություն
	03.09.2026թ.

	
	N 02/16.7/30531-2026

	Ներկայացված նախագծով նախատեսվում է թույլատրել Հայաստանի տարածքային զարգացման հիմնադրամին՝ (…) կատարել պայմանագրով նախատեսված աշխատանքների ծավալների ավելացում՝ փոփոխություն կատարելով գնման պայմանագրում՝  չկիրառելով ՀՀ կառավարության 2017 թվականի մայիսի 4-ի N 526-Ն որոշմամբ հաստատված կարգի 56-րդ կետի 2-րդ ենթակետի պահանջները։ Այս առումով հարկ է նկատի ունենալ, որ «Գնումների մասին» օրենքի 25-րդ հոդվածի նախկին խմբագրության համաձայն՝ արգելվում է փոփոխել պայմանագրով նախատեսված ապրանքների, աշխատանքների և ծառայությունների բնութագրերը: 2025 թվականի հոկտեմբերի 24-ի ՀՕ-336-Ն օրենքի համաձայն՝ պայմանագրով նախատեսված ապրանքների, աշխատանքների և ծառայությունների բնութագրերի փոփոխման դեպքերը և կարգը սահմանում է Հայաստանի Հանրապետության կառավարությունը: Նույն օրենքի անցումային դրույթների համաձայն՝ օրենքի պահանջները չեն տարածվում մինչև սույն օրենքն ուժի մեջ մտնելը սկսված և չավարտված գնման գործընթացների վրա: Նշված օրենքը ուժի մեջ է մտել 2025 թվականի նոյեմբերի 12-ին: Հաշվի առնելով վերը նշվածը, գտնում ենք, որ նախագիծը չի համապատասխանում «Գնումների մասին» օրենքի պահանջներին: 
	Չի ըդնունվել

